Varsitybeker: Tuks kom met moord weg | Netwerk24
Varsitybeker: Tuks kom met moord weg
Deur Marnus Kok 17 Mei 2021 21:40
Tuks was met 42-39 baas. Albei spanne het vyf drieë gedruk.
Tuks se senter Louritz van der Schyff draf deur vir sy drie. Foto: Varsity Cup | Catherine Kotzé
Die Shimlas het goeie rugby gespeel. Wanneer 'n span se plaasvervanger-skrumskakel, in die Bloemfonteiners se geval Rewan Kruger, omgekeerde besit vir sy span verseker, dan weet jy die span wil wen.
Danco Burger, senter van die Shimlas, duik oor vir sy eerste drie. Tuks se skrumskakel, Clyde Lewis, is te laat om hom te keer. Foto: Varsity Cup | Catherine Kotzé
Shimlas se tweede drie, kort voor rustyd deur die slot Pierre Uys het die stempel van kwaliteit gedra. Uys het gaan afrond van 'n rolmaalbeweging – iets waarmee die Bloemfonteiners goed was.
Ook het die Shimlas se agterlyn by 'n paar geleenthede gevaarlik met die bal in die hand gelyk.
Dit was beslis nie Tuks se beste vertoning nie. Daarvoor was daar te veel foute by die lynstane, skrums en ook is 'n bal by geleentheid nie van 'n afskop af bemeester nie.
Hul flank Eduan Lubbe was goed by die afbreekpunte en met die bal in die hand. Maar in Du Plessis (heelagter) het Tuks iemand wat met sy skopvoet foute van die besoekers uitgebuit het.
• Puntemakers: Tuks 42 (27): Drieë: Dewald Donald, Louritz van der Schyff, Eduan Lubbe, Etienne Janeke (2). Doelskoppe: Zander du Plessis (4). Strafdoele: Du Plessis (3).
Shimlas 39 (16): Drieë: Danco Burger (sewepunt-drie), Pierre Uys, Burger, Rewan Kruger, Uys (sewepunt-drie). Doelskoppe: JP Duvenage (5).